ཥྞཱི་ཥ་
སུཾ་བྷ་ནི་སུཾ་བྷ་བིགྷན་ཏ་ཀ་ནཱི་ལ་དཎ་ཌ་པྲཛྙཱན་ཏ་ཀ་ཊཀྐི་རཱ་ཛ་པདྨན་ཏ་ཀ་ཨ་ཙ་ལ་ཡ་
མཱན་ཏ་ཀ་མཧཱ་བ་ལེ་བྷྱཿ ས་པ་རི་ཝ་རི་བྷྱཿཨི་དཾ་སོགས་དང་། ཨོཾ་ཨཱཿཧཱུྃ་ཧོ་པྲཧྨ་བིཥྞ་ནེ་རེ་
ཏྱ་བཱ་ཡུ་ཡ་མ་ཨག་ནི་ས་མུ་དྲེ་ཤྭ་རེན་དྲ་ཡཀྵེ་བྷྱཿས་པ་རི་ཝཱ་རེ་བྷྱཿ ཨི་དཾ་བ་ལིཾ་གནྡྷ་
པུཏྲྰཾ་དྷུ་པཾ་དི་པཾ་ཨཀྵ་ཏཾ་ད་དཱ་མ་ཧེ་ཏེ་ཙཱ་ཨ་གང་ཏེ་ས་པ་རི་ཝཱ་རཱཤཱི་ཧཱུྃ་ཨི་དཾ་བ་ལིཾ་
གྲྀཧྣན་ཏུ་ཁཱ་དན་ཏུ་བི་ཝན་ཏུ་ཛཿཧཱུྃ་བཾ་ཧོཿསཾ་ཏྲཾ་པྲཿསརྦ་སཏྭཱ་ནཱ་ཤཱནྟཾ་པུཥཱཾ་རཀྵ་ཝ་ར་ཎ་
617

གུཔྟ་ཀུརྦན་ཏུ་ཧུཾ་ཧཱུྃ་ཕཊ་བཛྲ་དྷ་ར་ཨཱཛྙ་པ་ཡ་ཏི་སྭཱཧཱ། ཞེས་དང་། ཨོཾ་ཨཱཿཧུཾ་ཧོཿ གཙུག་
ཏོར་གནོད་མཛེས་ངེས་གནོད་མཛེས། །བགེགས་མཐར་བྱེད་དང་དབྱུག་པ་སྔོ། །ཤེས་
རབ་མཐར་བྱེད་འདོད་པའི་རྒྱལ། །པདྨ་མཐར་བྱེད་མི་གཡོ་བ། །གཤིན་རྗེ་མཐར་བྱེད་
སྟོབས་ཆེན་རྣམས། །ཚངས་པ་ཁྱབ་འཇུག་བདེན་བྲལ་རླུང་། །གཤིན་རྗེ་མེ་དང་རྒྱ་མཚོ་
དང་། །དབང་ཕྱུག་དབང་བོ་གནོད་སྦྱིན་རྣམས། །འཁོར་དང་བཅས་ལ་གཏོར་མ་དྲི། །མེ་
ཏོག་བདུག་པ་སྒྲོན་མེ་དང་། །མ་ཉམས་པ་འདི་བདག་འབུལ་གྱི། །འཁོར་བཅས་དེ་
རྣམས་བྱོན་ནས་ཀྱང་། །མྱུར་དུ་གཏོར་མ་འདི་བཟུང་མཛོད། །གསོལ་བར་མཛོད་ཅིག་
བཏུང་བར་མཛོད། །ཛཿཧཱུཾ་བཾ་ཧོཿ ཡང་དག་ཚིམ། །སེམས་ཅན་ཐམས་ཅད་ཞི་བ་དང་། །
རྒྱས་དང་བསྲུང་དང་བསྐྱབ་པ་དང༌། །སྦ་བར་མཛོད་ཅིག་ཧཱུཾ་ཧཱུཾ་ཕཊ། །རྡོ་རྗེ་འཆང་གི་
བཀའ་བཞིན་མཛོད་སྭཱཧཱ། །ཞེས་སྔགས་བོད་སྐད་དུ་བརྗོད་པས་ཁྲོ་བོ་དང་ཕྱོགས་སྐྱོང་
རྣམས་ལ་དབུལ། འཇིག་རྟེན་གསུམ་རྒྱལ་གྱི་ཕྱག་རྒྱ་དང་ལག་པའི་སྤར་མོའི་སོར་རྩེ་
བཀུག་པ་ཁྱིའི་ཕྱག་རྒྱ་རིམ་བཞིན་བསྟན་ཏེ། ས་ཕྱོགས་འདིར་གནས་པའི་ཡུལ་བདག་
གྲོང་བདག་གནས་བདག་ཐམས་ཅད་ཨཱ་གཙྪ་ཨཱ་གཙྪ་ཞེས་གནས་བདག་སོགས་སྤྱན་
དྲངས། ཨོཾ་ཨཱཿཧཱུཾ་སའི་ཕྱོགས་འདིར་གནས་པའི་ཡུལ་བདག་གྲོང་བདག་གནས་བདག་
ཐམས་ཅད་ཨཱ་གཙྪ་ཨཱ་གཙྪ་ཤྲི་གྷི་ཨི་དཾ་བ་ལིཾ་གྲི་ཧ་ན་གྲི་ཧ་ན་བུཀྭ་ཏཱ་པི་ཏྭ་ཏྲི་བྷཾ་ཀྲི་ཏྭ་
ནཱཾ་ཤཱནྟིཾ་ཙིཏྟཾ་ཀྲི་ཏཱ་ཨ་བ་ར་ན་སྠཱ་ནི་གཙྪ་གཙྪ་སྭཱཧཱ། གསུམ་གྱིས་ཡུལ་བདག་སོགས་ལ་
གཏོར་མ་ཕུལ་ལ་འཕྲིན་ལས་བཅོལ། ལག་པ་གཡས་པའི་རྒྱབ་བསྟན་པའི་སེ་གོལ་དང་
ཀྵ་ཞེས་བརྗོད་དེ་རང་གི་གསང་གནས་ཀྱི་འཁོར་ལོར་ཧཾ་ལ་ཁྲོ་བོ་རྣམས་དང་། དཔྲལ་
བར་ཨི་ལ་ཕྱོགས་སྐྱོང་རྣམས་གཤེགས་པར་གྱུར་ཅིང་། ཞིང་སྐྱོང་རྣམས་རང་གནས་སུ་
གཤེགས་པར་གྱུར་བར་བསམས། མཁའ་འགྲོ་མ་རྣམས་ལ་གཏོར་མ་འབུལ་བར་འདོད་
ན། བུ་སྟོན་ཐམས་ཅད་མཁྱེན་པས་མཛད་པའི་དཀྱིལ་ཆོག་ཡོན་ཏན་ཀུན་འབྱུང་ལས་
618

ཤེས་པར་བྱ། ཟས་ཀྱི་རྣལ་འབྱོར་ནི་ཁ་ཟས་གཏོར་མ་ལྟར་བྱིན་གྱིས་བརླབས་ལ། ཕུད་
ལྷ་ལ་འབུལ་བའི་དོན་དུ་གཏོར་མའི་སྣོད་དུ་འབུལ། ཕྲོག་མ་དང་ཟས་ཕུད་ལ་དབང་
བའི་འབྱུང་བོའི་སྐལ་བ་ཆངས་བུ་རྣམས་ས་ལ་བཞག་སྟེ་བསྔོ། རང་ལྷའི་རྣལ་འབྱོར་
གྱིས་ནང་གི་སྦྱིན་སྲེག་གི་ཚུལ་དུ་ལོངས་སྤྱོད། ལྷག་མ་ལ་དབང་བའི་འབྱུང་བོ་ལ་ཟན་
ཆངས་གཅིག་སྦྱིན་ལ་དགེ་བ་བསྔོ། ཆངས་བུ་བསྔོ་བའི་སྔགས་སྒྲུབ་ཐབས་སུ་འབྱུང་
བ་ལྟར་རོ། །ཉལ་བའི་རྣལ་འབྱོར་ནི། རང་གི་མགོ་བོར་ཏྲིཾ། མགྲིན་པར་ཧྲཱིཿ། སྙིང་གར་
ཧཱུཾ། ལྟེ་བར་ཧྰུྃ། གསང་བར་ཧྲཱིཿ གཙུག་ཏོར་དུ་ཧྲཱི་ཞེས་དང་། ཨོཾ་ཏྲཾ་ཤི་ཁཱ་ཡ་བོ་ཥཏ།
སོགས་ཀྱིས་ཡན་ལག་དྲུག་འགོད་པར་གསུངས་ཀྱང་ཞང་ཞུང་བ་དང་བློ་གྲོས་ཆོས་
སྐྱོང་གི་ཁ་སྐོང་གཉིས་ཀྱི་འགོད་ཚུལ་མི་འདྲ་བར་སྣང་། ཡབ་ཀྱི་དཔྲལ་བར་ཟླ་བ་ལ་
ཨཱུ། སྙིང་གར་སྒྲ་གཅན་ལ་ཨཱི། གཙུག་ཏོར་དུ་ཐིག་ལེ་ལ་ཨཱཿཡུམ་གྱི་ལྟེ་བར་དུས་མེ་ལ་
ལཱྀ། མགྲིན་པར་ཉི་མ་ལ་རཱྀ། གསང་བར་ཡེ་ཤེས་ཀྱི་འཁོར་ལོ་ཨཱཿསྟེ་ཡན་ལག་དྲུག་དང་།
རིགས་དྲུག་བཀོད་དེ་གཉིད་ཀྱི་འོད་གསལ་འཛིན་པ་ལ་བསླབ། ལྡང་བའི་རྣལ་འབྱོར་
ནི། ནམ་མཁར་གནས་པའི་དཔའ་བོ་དང་རྣལ་འབྱོར་མ་རྣམས་ཀྱིས་ཅང་ཏེའུའི་སྒྲས་
གཉིད་སད་པར་བསམ་པའམ། ལྷ་མོ་སྤྱན་སོགས་བཞིས་ཞུ་བ་གླུས་བསྐུལ་གྱི་སྐབས་
ལྟར་བསྐུལ་བར་མོས་ཏེ་འོད་གསལ་ལས་ལྷའི་སྐུར་ལྡང་བར་བྱ་བའོ། །སྤྱོད་ལམ་ཐམས་
ཅད་དུ་གང་ཤར་བདེ་སྟོང་གི་རྣམ་རོལ་ཏུ་བལྟ་བའི་སྒོ་ནས་སྣོད་བཅུད་ཀྱི་སྣང་བ་ཀུན་
ལ་ཐ་མལ་གྱི་སྣང་ཞེན་བཀག་སྟེ། དག་པ་ལྷའི་འཁོར་ལོར་འཆར་བ་དང་དེ་ལ་ང་རྒྱལ་
ཤུགས་ཅན་སྐྱེ་བའི་ཐབས་ལ་གོམས་པར་བྱ་བའི་སྒོ་ནས་བསྐྱེད་རིམ་ལ་ཐུན་བཞིར་
འབད་པས་རྫོགས་རིམ་གྱི་སྨིན་བྱེད་ཁྱད་པར་ཅན་དུ་འགྱུར་བར་བྱ་དགོས་སོ། །དེ་ལྟ་
བུའི་བསྐྱེད་རིམ་དང་རྫོགས་པའི་རིམ་པ་གཉིས་བསྒོམ་པའི་ཡུན་ཚད་བསྡུས་རྒྱུད་དུ།
ལོ་ཡི་ཕྱེད་དང་ལོ་གཅིག་བླ་མའི་ངེས་པའི་དབང་གིས་ཇི་སྲིད་ཉིད་དུ་བརྟན་པར་གྱུར་
619

གྱི་བར། །དེ་ནས་ཕྱག་རྒྱས་སྦྱོར་བས་ཉིན་ཞག་འགའ་ཞིག་དག་གི་འགྱུར་བ་མེད་པ་
ཉིད་དུ་རབ་ཏུ་འགྱུར། །ཞེས་རྐང་བ་དང་བོས་བསྐྱེད་རིམ་ལོ་ཕྱེད་དམ་ལོ་གཅིག སོར་
སྡུད་བསམ་གཏན་སྲོག་རྩོལ་འཛིན་པ་སྟེ་རྣལ་འབྱོར་དང་བོ་བཞི་ལོ་གསུམ་བསྒོམ་
པའམ། ཡང་གང་ཟག་དབང་བོ་རྣོན་པོས་བསྐྱེད་རིམ་དང་། སོར་སྡུད་སོགས་བཞི་ལོ་
ཕྱེད་དུ་བསྒོམ་པ་དང་། རྐང་བ་གཉིས་པས་དེ་ལྟར་བརྟན་པ་ཐོབ་པ་ན། དེ་ནས་ཕྱག་
རྒྱའི་སྦྱོར་བས་ཉིན་ཞག་འགའ་ཞིག་སྟེ་ལོ་གསུམ་ཕྱོགས་གསུམ་གྱིས་རྗེས་དྲན་དང་
ཏིང་ངེ་འཛིན་གྱི་ཡན་ལག་འགྲུབ་པར་གསུངས་པས། བསྐྱེད་རིམ་མཐར་ཕྱིན་པ་ལ་ལོ་
ཕྱེད་དམ་ལོ་གཅིག་ལས་ལྷག་དགོས་པར་མ་གསུངས་ལ། འདི་དང་མཐུན་པར་འདུས་
པའི་བསྐྱེད་རིམ་དངོས་གྲུབ་རྒྱ་མཚོ་ལས་ཀྱང་། བསྒོམ་པའི་ཡུན་ཚད་བསྟན་པ་གཞན་
གྱི་སྐབས་སུ་ཡང་ལོ་གཅིག་ལས་ཡུན་རིང་བའི་ཚད་མ་གསུངས་པས། དབང་བསྐུར་
ལེགས་པར་ཐོབ་ཅིང་དམ་ཚིག་དང་སྡོམ་པ་ལ་གནས་པ་གཞིར་བཞག་ནས་སྐྱོང་ཚུལ་
གྱི་གནད་ལ་མཁས་པས་ཉིན་མཚན་དུ་འབད་ན་ཡུན་ཧ་ཅང་རིང་བོ་མི་དགོས་སོ་ཞེས་
དང་། སློབ་དཔོན་དཔའ་བོས། རྒྱུན་མི་འཆད་པའི་རྣལ་འབྱོར་གྱིས། །བསམ་གཏན་
བསྒྲུབ་ལ་བརྩོན་པར་བྱ། །ཡང་དང་ཡང་ཞིང་ངལ་གསོས་ན། །གཙུབས་པས་མེ་འབྱིན་
མི་འགྱུར་ཏེ། །རྣལ་འབྱོར་ཚུལ་ལའང་དེ་བཞིན་དུ། །ཁྱད་པར་མ་ཐོབ་བཏང་མི་བྱ། །
ཞེས་པ་དྲངས་ནས། གཙུབས་ཤིང་གཙུབས་པ་ན་དྲོད་བྱུང་ཙམ་ནས་ངལ་གསོས་ཏེ་
ཡང་གཙུབས་པས་མེ་མི་འབྱུང་བས། བར་མ་ཆད་པར་གཙུབས་ན་དྲོད་ཇེ་ཆེར་སོང་
ནས་མཐར་མེ་འབྱུང་བ་ལྟར། ལྷའི་རྣལ་འབྱོར་ལ་འབད་པ་བསྐྱེད་པས་གསལ་སྣང་
ཅུང་ཟད་སྐྱེས་པ་ན་བློ་དེའི་རྩི་ཡལ་གྱི་བར་ཆོས་དང་ཆོས་མིན་བྱ་བ་གཞན་ལ་
གཡེངས་ནས། སླར་ཡང་བསྒོམ་པ་ལྟ་བུ་སྤེལ་མར་བྱེད་པ་ལོ་གྲངས་ཆེས་མང་བོར་
འབད་ཀྱང་གསལ་སྣང་མཐར་ཕྱིན་པ་མི་སྲིད་ལ། དེ་ལྟར་མ་ཡིན་པར་བློ་སྔ་མའི་
620

གསལ་སྣང་དང་ང་རྒྱལ་གྱི་ནུས་པ་མ་ཉམས་པ་ལ་གོང་ནས་གོང་དུ་བརྩོན་པ་བསྐྱེད་དེ་
བསྒོམ་ན་མྱུར་དུ་གསལ་སྣང་མཐར་ཕྱིན་པར་འགྱུར་བར་གསུངས་སོ། །དེ་ལྟར་མཚན་
ཉིད་དང་ལྡན་པའི་བཤེས་གཉེན་དམ་པ་མཉེས་པར་བྱས་ཏེ་དབང་བདུན་ལེགས་པར་
ནོད། དམ་ཚིག་དང་སྡོམ་པ་ལ་སྲོག་ལྟར་གཅེས་པར་བཟུང་། བླ་མ་བརྒྱུད་པའི་མན་
ངག་ལ་ཐོས་པ་ལེགས་པར་བཙལ། དབེན་པའི་གནས་སུ་ཚེ་དང་སྒྲུབ་པ་སྙོམས་པའི་ཡི་
དམ་བརྟན་པོ་བཅས་ལ་ཆོས་བརྒྱད་ཀྱི་འཁྲི་བ་བཅད། ལམ་ཐུན་མོང་བའི་སྐབས་ནས་
སྦྱངས་པའི་བྱང་ཆུབ་ཀྱི་སེམས་དང་སྟོང་བ་ཉིད་ཀྱི་ལྟ་བ་མ་ནོར་བ་ལ་སྔར་གྱི་ངེས་པ་
རྙེད་པའི་ངེས་ཤེས་ཀྱི་རྒྱུན་ཡང་ཡང་སྐྱོང་བཞིན་པས། གྲོལ་ལམ་རྫོགས་པའི་རིམ་པའི་
སྨིན་བྱེད་ཁྱད་པར་ཅན་དུ་འགྱུར་ངེས་ཤེས་པའི་བསྐྱེད་རིམ་གྱི་རྣལ་འབྱོར་ལ་ཐུན་
བཞིར་བཅད་དེ་ཆིག་དྲིལ་ཏུ་འབད་ན་རྟེན་དང་བརྟེན་པ་ལ་གསལ་སྣང་དང་ང་རྒྱལ་
རིམ་གྱིས་མཐུ་ཅན་དུ་གྱུར་ནས་བསྐྱེད་པའི་རིམ་པ་མཐར་ཕྱིན་པ་ལོ་འཁོར་ཙམ་གྱིས་
འབྱུང་ལ། དེ་ནས་ཐུན་མོང་གི་དངོས་གྲུབ་ཙམ་དོན་དུ་གཉེར་ན་སྤྱོད་པ་བྱེད་ཅིང་།
མཆོག་གི་གོ་འཕང་སྒྲུབ་པ་ལ་འཇུག་ན་རྫོགས་པའི་རིམ་པ་ལ་ཞུགས་ཏེ་ཉིན་མཚན་
དུ་འབད་པས་ལོ་གསུམ་ཕྱོགས་གསུམ་གྱི་ཞག་གྲངས་ཉི་ཤུ་རྩ་ལྔ་ལྷག་པའི་བརྒྱ་ཕྲག་
བཅུ་གཅིག་སྟེ། ཉིན་ཞག་སྟོང་ཕྲག་གཅིག་དང་བརྒྱ་དང་ཉི་ཤུ་རྩ་ལྔས་ཐོག་མར་དགེ་
བ་སོར་བསམ་གཉིས། བར་དུ་དགེ་བ་སྲོག་འཛིན་གཉིས། ཐ་མར་དགེ་བ་རྗེས་དྲན་
རྫོགས་ནས་ཏིང་ངེ་འཛིན་གྱི་ཡན་ལག་ཐོབ་པར་འགྱུར་ལ། དེ་ཐོབ་པ་ནས་སྟོང་
གཟུགས་ཕྱག་རྒྱ་ཆེན་མོ་ལ་བརྟེན་ནས་མཆོག་ཏུ་མི་འགྱུར་བའི་བདེ་བ་སྟོང་བརྒྱད་
བརྒྱ་བ་ཚར་དང་བོ་རྫོགས་པ་ན་མོས་སྤྱོད་ཀྱི་ས་རྫོགས། གཉིས་པའི་སྐད་ཅིག་དང་བོ་
སྐྱེ་བ་དང་མཐོང་ལམ་ཐོབ། དེ་ལྟར་བདེ་བ་སྟོང་བརྒྱད་བརྒྱ་བ་ཚར་བཅུ་གཉིས་རྫོགས་
པ་ན་མོས་སྤྱོད་ཀྱི་ས་ནས་བཟུང་སྟེ་ས་བཅུ་གཉིས་རྫོགས་པར་ཐོབ་པའི་ཚུལ་གྱིས་
621

བཅོམ་ལྡན་འདས་དུས་ཀྱི་འཁོར་ལོའི་གོ་འཕང་མངོན་དུ་བྱེད་པར་འགྱུར་བས་ན།
སྐལ་བ་དང་ལྡན་པ་རྣམས་ཀྱིས་བརྩོན་འགྲུས་བསྐྱེད་དེ་ཚེ་གཅིག་ཉིད་དུ་མཆོག་གི་གོ་
འཕང་འགྲུབ་པའི་ཉེ་རྒྱུ་རྫོགས་པའི་རིམ་པའི་སྨིན་བྱེད་ཁྱད་པར་ཅན་རིམ་པ་དང་
བོའི་ལམ་ལ་ཐུན་བཞིར་འབད་པར་བྱའོ། །སྨྲས་པ། རྒྱུད་སྡེ་གཞན་དང་འཆད་ཚུལ་མི་
འདྲ་བའི། །ལམ་སྲོལ་དུས་ཀྱི་འཁོར་ལོའི་རྩ་རྒྱུད་དང་། །བསྡུས་པའི་རྒྱུད་ལས་གསུངས་
པའི་བསྐྱེད་རིམ་གྱི། །རྣམ་བཞག་འཇམ་དཔལ་ཞལ་ལུང་འདི་ན་གསལ། །བདག་ནི་
སྐྱེས་སྦྱངས་རྣམ་དཔྱོད་ནོར་གྱིས་དབུལ། །རིམ་གཉིས་ཚུལ་ལ་གོམས་པའི་ཉམས་མྱོང་
བྲལ། །དེ་ཕྱིར་འདི་ལ་ནོངས་པ་གང་མཆིས་པ། །བླ་མ་ལྷ་དང་མཁའ་འགྲོར་སྙིང་ནས་
བཤགས། །འོན་ཀྱང་རྒྱུད་དང་རྒྱ་བོད་འགྲེལ་བ་དང་། །ཁྱད་པར་འཇམ་མགོན་རྒྱལ་
བའི་ལེགས་བཤད་ལ། །འདྲིས་པར་བྱས་ཏེ་བཀོད་པའི་དགེ་བའི་ཚོགས། །ཇི་སྙེད་
མཆིས་པ་བྱང་ཆེན་རྒྱུ་རུ་བསྔོ། །ཁྱད་པར་བྱང་ཕྱོགས་ཕུན་ཚོགས་སྡེ་བཞིའི་དཔལ། །
འབྱོར་བའི་ཞིང་མཆོག་ཀཱ་ལ་པ་ཡི་གྲོང་། །ནོར་བུའི་ཕོ་བྲང་མཆོག་ཏུ་ཉམས་དགའ་
བར། །རིན་ཆེན་རིགས་བཟང་མཆོག་ཏུ་སྐྱེ་བར་ཤོག །དེར་ནི་རིགས་ལྡན་ཞབས་པད་
གུས་བསྟེན་ནས། །ཐུན་མོང་ལམ་གྱིས་རྒྱུད་སྦྱངས་དབང་བདུན་གྱིས། །ལེགས་སྨིན་
སྨིན་བྱེད་བསྐྱེད་པའི་རིམ་པ་དང་། །གྲོལ་བྱེད་སྦྱོར་དྲུག་ལམ་བཟང་རྫོགས་པར་ཤོག །
ཚེ་གཅིག་ཉིད་དུ་སྟོང་གཟུགས་ཕྱག་རྒྱ་ཆེ། །མངོན་དུ་གྱུར་ནས་མཐའ་ཡས་འགྲོ་བ་
ཀུན། །སྒྲོལ་ལ་རིགས་ལྡན་དཔའ་བོ་ལྟར་གྱུར་ནས། །འཇམ་མགོན་ལུགས་བཟང་ཀུན་
ཏུ་སྤེལ་ནུས་ཤོག །ཚུལ་འདིར་འབྲེལ་བ་ཐོབ་པའི་སྐྱེ་བོ་ཀུན། །རིགས་ལྡན་རིགས་སུ་
སྐྱེས་ཏེ་ལམ་བཟང་འདིས། །ཚུལ་ཁྲིམས་རྒྱ་མཚོའི་སྙིང་བོ་རིམ་གཉིས་ཀྱི། །རིན་ཆེན་
གཏེར་ལ་འདོད་རྒུར་དབང་འབྱོར་ཤོག །
ཅེས་བཅོམ་ལྡན་འདས་དུས་ཀྱི་འཁོར་ལོའི་བསྐྱེད་རིམ་གྱི་རྣམ་བཞག་གསལ་བར་བཤད་
622

པ་འཇམ་དཔལ་གྲགས་པའི་དཔལ་གྱི་ཞལ་ལུང་ཞེས་བྱ་བ་འདི་ནི། སྡེ་སྣོད་འཛིན་པ་སྨན་པ་སློབ་
ཟུར་ཚུལ་ཁྲིམས་རྒྱ་མཚོ་ནས་འདིའི་བསྐྱེད་རིམ་གྱི་རྣམ་བཞག་སྔར་ཡོད་འགའ་ཞིག་རྒྱས་དྲག་
པས་བློ་དམན་གྱིས་འཆུན་དཀའ་ཞིང་། ལ་ལ་བསྡུས་དྲག་པས་རྫོགས་པར་གོ་མི་ནུས་པར་འདུག་
ལམ་
པས། གོ་བདེ་ཞིང་རྒྱས་བསྡུས་འཚམས་པ་ཞིག་གྱིས་ཞེས་ཁོང་རང་ཤམྦྷ་ལའི་ཞིང་དུ་སྨོན་ལ
འདེབས་པའི་རྟེན་དུ་ཡང་ཡང་བསྐུལ་བའི་ངོར་འཇམ་དབྱངས་ཆོས་ཀྱི་རྒྱལ་བོ་དཀོན་མཆོག་
འཇིགས་མེད་དབང་བོའི་ཞལ་སྔ་ནས་དང༌། མགོན་དེའི་ཐུགས་ཀྱི་སྲས་པོ་འཇམ་པའི་དབྱངས་
དཀོན་མཆོག་བསྟན་པའི་སྒྲོན་མེ་དཔལ་བཟང་བོའི་ཞལ་སྔ་ནས་སོགས་དམ་པ་དུ་མའི་ཞབས་
རྡུལ་སྤྱི་བོར་བརྟེན་པའི ༧ཤཱཀྱའི་བཙུན་པ་འཇམ་དབྱངས་ཐུབ་བསྟན་ཉི་མས་ཆོས་གྲྭ་ཆེན་པོ་བཀྲ་
ཤིས་འཁྱིལ་གྱི་བསྐལ་བཟང་རྣམ་འདྲེན་རྒྱལ་བའི་ཕོ་བྲང་གི་ཉེ་འདབས་རང་གཤག་ཨེ་ཝཾ་དགའ་
འཁྱིལ་དུ་ཕལ་ཆེར་གྲུབ་པར་བགྱིས་ཤིང་མཇུག་མགོན་ཁང་སྲིད་གསུམ་རྣམ་རྒྱལ་དུ་རྫོགས་པར་
སྦྱར་བའི་ཡི་གེ་བ་ནི་སུ་ཉིད་དགེ་སློང་འཇམ་དབྱངས་ཤེས་རབ་ཀྱིས་བགྱིས་པ་འདིས་ཀྱང་དཔལ་
དུས་ཀྱི་འཁོར་ལོའི་བཤད་སྒྲུབ་གཉིས་ཀྱི་བསྟན་པ་རིན་པོ་ཆེ། སྒོ་ཐམས་ཅད་ནས་ཕྱོགས་ཐམས་
ཅད་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག །རྒྱལ་བསྟན་སྤྱི་དང་འཇམ་མགོན་བཤད་
སྒྲུབ་མཚོར། །སྐལ་བཟང་ངང་མོ་འབུམ་གྱིས་རྩེན་པའི་སླད། །གནམ་བསྐོས་དགའ་བ་བརྒྱ་ལྡན་ཕོ་
བྲང་ནས། །འཛད་མེད་ཆོས་སྦྱིན་གངྒཱའི་རྒྱུན་འདི་སྤེལ། ། ། །སརྦ་ཛ་ག་ཏཾ། །
623